Zapis s priložnostnega sestanka na temo “Portal IAM” 

dne 6.2.2005 med 14:30 in 16:45

Prisotni: Srečo Zakrajšek, Miha Zakrajšek, Nejc Zakrajšek (izvajalec), Peter Purg (projektni koordinator), Borut Ratej (“novice” - delno prisoten); mnenje je Martin Mele posredoval preko pogovora s projektnim koordinatorjem; poročilo poslano v vednost tudi: Luka Verbec, Boris Dajčman, Azra Botojić.

Stanje: Ugotovljeno je bilo, da je objava spletne strani IAM oz. šole stekla brez večjih težav. Telekom še zmeraj ni zagotovil delujoče hitre podatkovne linije v predvidenem času, nemogoče je tudi predvideti termin priključitve. Določene funkcije segmenta, dosedaj imenovanega “galerija” (poslej “produkcija” – glej spodaj sklep 3.a.) še niso popolne, predvsem zaradi same hitrosti linije, zato se objava tega segmenta prestavi za nedoločen čas (delujoča hitra povezava + 10 dni). Zaradi aktualnosti spletne strani je Martin Mele izdelal (v najboljšem smislu) “provizorično” rešitev za segment produkcija, ki bo objavljena dan po sestanku – gre za izbor 7 video del študentov (popraviti bo treba le še delovanje vnosa “Kanin”). Zaradi ugotovljene problematike formalno nedorečenih sklepov in njihovega nedoslednega izvajanja je tokratni zapis nekoliko natančnejši in s tem daljši – hvala za razumevanje.

Sklepi:

1. Vsi sodelavci IAM naj si nemudoma uredijo osebne porftelje oziroma vsaj pridobijo login in pričnejo aktivno delovati na strani (forum, kasneje drugi vnosi). To “dobro prakso” posredujemo člani projektne skupine in drugi kolegialno, peer-to-peer.

2. Za segment “Novice” bo poslej še bolj dosledno in celovito skrbel Borut Ratej. V manjši meri in občasno bodo novice prispevali tudi Martin Mele, Miha Zakrajšek in Peter Purg. V najkrajšem možnem času (najkasneje do 14.2.2006) bo Borut Nejcu in Petru posredoval predlog 5-7 vsebinskih kategorij novic, ki bodo osnova za razdelitev “arhiva novic”, kjer bodo le-te tudi razporejene po datumu vnosa. Izpis arhiva bo pregleden (do 10 enot na kategorijo). Vsaka novica bo odslej vsebovala naslov, kratek povzetek (“teaser”) in preostalo vsebino, ki bo členjena po načelu: “kaj – kdaj – kje - (kdo) - (zakaj)”. Kratek povzetek se pri vnosu ne sme podvajati s preostalo vsebino, izpis celote novice bo vseboval povzetek in preostalo vsebino. Avtorji novic pazimo na navedbo virov in težimo k avtorskem pristopu (kombinacija informacij).

3. Dosedanji segment “galerija” se bo poslej delil na tri zaključene celote:

a.) „produkcija” – ohrani dosedanji tehnični koncept „galerije“ z možnostjo večskrbniškega vnašanja različnih medijskih formatov. Najkasneje do 14.2. bo Nejc artikuliral celoten koncept tega segmenta, skupaj z navodilom skrbnikom/uporabnikom – dodelala ga bosta skupaj s Petrom in se posvetovala z Martinom. Začasna Martinova rešitev bo objavljena do 8.2., sproti bo testirana obremenjenost (hitrost) strežnika. Usklajeni so bili tudi formati posameznih vnosov. Izvedbo vnosov diplomskih nalog bosta uskladila Martin in Boris Dajčman. V splošnem bodo sem sodili vsi izdelki študnetov IAM po dveh kategorizacijah (diplomske-seminarske-izdelki in po medijskih formatih), ki jih bodo kot predstavitve vredne odobrili predavatelji oziroma kuratorji/uredniki spletnih strani,

b.) „galerija“ – bo delovala kot koncept avtorskega (kuriranega) predstavljanja posebej pomembnih avtorjev in dogodkov ter (izjemoma) samostojnih izdelkov na področju multimedijev (umetniška, profesionalna, popularna, znanstvena, interdisciplinarna produkcija). Trenutna interesenta za kuratorje sta Martin Mele in Peter Purg, pričakujemo nadaljnje predloge – kurator osebno jamči za kvaliteto in relevantnost izbora ter spiše kratek spremni tekst k vsaki objavi. Zasnova temelji na virtualnem galerijskem prostoru, kjer bo v različnih “prostorih/sobah” mogoče predstavljati različna dela, avtorje ali dogodke po galerijskem oziroma prireditvenem principu (otvoritev – trajanje – odzivi, komunikacija). Galerija bo vsebovala do tri “prostore” (lahko tudi manj, če ne bo vnosov), ki jih bo kurator vnesel/vzpostavil sam preko CMS. Tehnična izvedba bo minimalistična, kljub temu bo stimulirala ohranjanje celostne podobe – in hkrati kuratorjem omogočala avtorsko oblikovanje, saj gre za eksperimentalni projekt z velikim potencialom. Podpisani za začetek predlagam tri kategorije: “avtor”, “produkt”, “dogodek” – ostale pa vabim k razmisleku, ali bi vedno nastopali vsi trije, ali bi lahko kuratorji sproti usklajevali/uravnovešali te tri kategorije med seboj. Kuratorji bodo medsebojno kolegialno usklajevali koncept galerije. Gre za vzpostavitev kvalitetnega in zaželenega predstavitvenega prostora (v domeni IAM bolj kot inštituta in manj kot akademije – čeprav se lahko predstavlja tudi npr. predavatelje), ki bo dolgoročno privabljal obiskovalce in razvnemal diskurz (npr. na forumu) ter stimuliral udeležbo. S pričujočim besedilom je Peter Purg tudi uresničil sklep o “kratkem besedilu” na temo (po diskusiji z Martinom). Če do 14.2. ne bo podanih drugačnih predlogov za tehnično izvedbo, bo uresničena zgoraj opisana minimalistična izvedba (samostojna kategorija – uredljive povezave a posemezne prostore – popolnoma odprt HTML editor).

c.) „dogodki“ – segment bo konceptualno in oblikovno urejen podobno kot “produkcija”, le da bodo sem sodile stvari kot so TV oddaja, posnetki z zagovorov diplom, gostovanj, seminarjev, media week-a in družabnih dogodkov. Kategorizacija bo enodimenzinalna in izjemoma tudi spremenljiva (dodajanje kategorij). Miha bo podal celovit predlog izvedbe tega segmenta do 14.2., ki bo usklajen še s prelogi Petra, nejca in Martina. (V nasprotju s segmentoma “produkcija” in “galerija”, kjer bodo gumbi zaradi avtorskega koncepta npr. izdelani ročno, bo tukaj na voljo avtomatsko generiranje).

4. V najkrajšem možnem času se izdela navodila za upravljanje s CMS (“managerjem”), prednostno (do 14.2.) pa navodila za vse uporabnike – študente, predavatelje itd. Osnutek pripravi Nejc, nato ga dodelata s Petrom.

5. Na spletni starani se je brez konceptualnega in oblikovalskega razmisleka pojavil logotip “Academia”. To je sprožilo razpravo o oglaševanju na spletu IAM. Sklenjeno je bilo, da se oglas za Academio takoj pomanjša in umakne v soboto, do nadaljnjega se za oglaševanje nameni izklučno reklamna pasica (banner) na zgornjem desni strani strani (tja bo od soboote naprej vključen logotip Academie). Za to pasico bo izvedbeno skrbel Luka Verbec, ob dvomu se bo posvetoval z oblikovalcem Markom. Miha in Srečo bosta poskrbela za enovit koncept trženja oglasnega prostora, pri čemer bo treba paziti na urejenost prioritet, oglasnega časa in prostora, estetske flekibilnosti in predvsem na dejstvo, da se dogovori oz. obljube različnim partnerjem ne smejo izključevati(management oglasnega prostora). Nejc bo izdelal izvedbena pravila za oglasno pasico, od Markota bo pridobil artikulirane oblikovalske smernice, in oboje posredoval v vednost skupini, še posebej pa Luki (do 14.2.).

6. Vse člane in sodelavce pri projektu se poziva k aktivni udeležbi na strani (uporaba logina, ureditev profila/portfelja in kompetentna ter skrbna udeležba na forumu).

7. Kljub kritičnim vnosom študentov na forumu (dodatno stimulirane zaradi možnosti anonimne prijave z loginoma “student2002” in “iam”) smo se strinjali, da je takšna “polodprta” oblika ustrezna in da jo bomo podpirali še naprej. Do nadaljnjega ne uvajamo nobene oblike cenzure, temveč skušamo vsi skrbeti za izboljšanje (spletne) javne podobe institucije. Za uravnovešenje prvih negativnih odzivov/vnosov in pozitivno vzdušje bodo skrbeli vsi sodelavci IAM z redno in aktivno udeležbo na forumu po osebni, pedagoški in strokovni vesti.

8. Odslej bodo vsi sklepi artikulirani čim bolj dokončno in “na papirju”, s tem bo olajšana tehnična izvedba posameznih sprememb, onemogočene pa bodo naknadne pripombe in protesti izven rokov izvedbe.

Nov terminski načrt:

+ do 8.2.06 ob 12h bo objavljena začasna rešitev za segment “produkcija” (glej 3.a.)
+ 10 dni od datuma pričetka brezhibnega delovanja nove povezave bo uresničen novi koncept segmentov “produkcija” in “dogodki”.
+  segmentov portala POP in PRO se bomo lotili šele, ko bo segment PED deloval brezhibno. Za ta del izvedbe je predvidena bolj formalna projektna koordinacija.

Dodatni sklepi:

1. Vsi udeleženci v projektu so zavezani k doslednemu izvajanju sklepov in določil ter upoštevanju rokov kakor izhajajo iz projektnih poročil. V primeru, da se rokov oziroma določil iz katerega koli razloga ne morejo držati, so dolžni informacijo oziroma nastalo spremembo nemudoma sporočiti (spodaj podpisanemu) projektnemu koordinatorju in ustrezno uskladiti nadaljnji potek dejavnosti.

Zapisal: Peter Purg, 7.12.2005